पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। शनिवार को शहर से 35 किमी दूर हुए एक भीषण सड़क हादसे में छह दोस्तों की मौत हो गई। आठ दोस्त सुबह करीब 10.30 बजे स्कार्पियो से हरदा के लिए निकले थे। सभी दोस्त की शादी में शामिल होने जा रहे थे। कम्पेल के पास तेज रफ्तार स्कार्पियो सड़क से उतरी और खेत में पेड़ से टकराकर पलट गई।
गति इतनी तेज थी कि चार ने तो कार में ही दम तोड़ दिया। दो की मौत इलाज के लिए ले जाते वक्त रास्ते में हो गई, जबकि दो अन्य दोस्त गंभीर घायल हैं। कार में शराब और बीयर की बोतलें और नमकीन भी मिला। संभावना जताई जा रही है कि सभी कार में पार्टी करते चल रहे थे, इसी कारण हादसा हुआ।
- खुड़ैल पुलिस के अनुसार हादसा कम्पैल से तेलियाखेड़ी जाने वाले मार्ग पर हुआ। कार में स्कीम नंबर 78 की गली नंबर 4 रहने वाले दिलीप चौपड़ा (40), मनोज वाड़े (28), पवन राठौर (27), गंगाराम अहिरवार (35), चेतन रोजड़े (32), राजू रायकवार उर्फ राजू मामा (32), राहुल परमार और राजेश लोधा थे। राहुल और राजेश को छोड़ सभी की मौत हो गई।
- इनके साथ इन्हीं के मोहल्ले के सोनू रेकवार, भूषण और अन्य युवक दो अलग-अलग गाड़ियों में पीछे चल रहे थे। सोनू और भूषण ने बताया कि स्कॉर्पियो सबसे आगे चल रही थी। कम्पेल से साढ़े तीन किमी दूर कार अचानक असंतुलित होकर सड़क से नीचे कच्चे में उतरी और खेत में पेड़ से टकराकर उछलकर पलटी खा गई। कार आगे से बुरी तरह क्षतिग्रस्त हो गई और एयर बलून फट गए। सभी लोग कार में बुरी तरह फंस गए थे। चार ने तो कार में ही दम तोड़ दिया था, वहीं शेष दो की इलाज के लिए ले जाने के दौरान मौत हो गई।
सभी एक ही मोहल्ले के
- सभी एक मोहल्ले के होने से पूरे मोहल्ले में मातम छा गया। मरने वालों में कोई घर का इकलौता सहारा था तो कोई घर का मुखिया। एक साथ छह परिवार के चिराग बुझने से उनके परिजन भी बदहवास हैं।
- पुलिस को कार में तीन-चार शराब की बोतलें और 6 बीयर की बोतलें व नमकीन बिखरा मिला। इससे संभावना जताई जा रही है कि कार में शराब पार्टी हो रही थी। संभवत: इसी कारण हादसा हुआ। वहीं कुछ ग्रामीणों ने पिछला टायर बर्स्ट हो जाने से भी हादसे की बात कही है।
- इसके अलावा एक सवाल यह भी उठ रहा है कि इन्हें 35 किमी जाने में 3 घंटे कैसे लग गए, क्या कहीं रास्ते में भी रुककर इन्होंने पार्टी की थी?
आगे की स्लाइड्स पर देखें हादसे के फोटोज...
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn